Tejtzen tbaj juꞌwa,
bix e xiꞌ tkbaꞌn Jesús cye t-xnakꞌatz tuꞌn cycuꞌxxin tuj barc tuꞌn cyiyꞌx nejlxin twitzxin jlajxitl tnijabel aꞌ.
Jatzen te Jesús,
e cyaj tenxin kbalte cye xjal tuꞌn cyaj cyja.
Tej tzunj tpon baj tyolxin cyuya xjal,
bix e jaxxin tjunal twiꞌ witz te yolel tuya Dios.
Tcubtzen klolj,
bix e tenxin tjunalxin.
Pero ke t-xnakꞌatzxin,
eteꞌcxin tuj barc tmij tnijabel aꞌ nakch ttziiꞌ aꞌ.
Bix cyiw tkitj barc tuj aꞌ,
cuma nimxsen oc punntzꞌaj aꞌ tuꞌn jun nintzaj cykꞌiꞌk.
Te chꞌitk cyskixxin,
bix e xiꞌ bet-xin tibaj aꞌ tuꞌn tponxin cyiꞌjxin.
Tej cylontexin nbet-xin tibaj aꞌ,
e jawxsen seyꞌpajkexin,
bix e xiꞌ cykbaꞌnxin:
—Jun t-xneqꞌuetzꞌil biman nbet tibaj aꞌ—tz̈ikexin,
bix akꞌkexin s̈-il tuꞌn ttz̈i cyiꞌj.
Pero lwewa naj e xiꞌ tkbaꞌn Jesús cyexin:
—Cynimsam cycꞌuꞌja.
Inayen weja.
Miꞌn tzaj ntz̈iya cyiꞌja—tz̈ixin.
Aj ttzakꞌbeꞌn Pedro texin:
—Taat,
ka jaxxix ka jay,
kbantza weya tuꞌn nxiꞌya tuyey tibaj aꞌ.
Bix e xiꞌ tkbaꞌnxin te Pedro:
—Cu ttzaja.
Juꞌ tzunj,
e cuꞌtz Pedro tuj barc bix akꞌ betel tibaj aꞌ tuꞌn tpon tuya Jesús.
Pero tej tnaꞌnte Pedro tipemal cykꞌiꞌk,
e tzaj ttz̈i tiꞌjxin,
bix n-akꞌ xeꞌl bajtlxin tjakꞌ aꞌ,
bix e jaw s̈-in:
—Taat,
¡chin tclaꞌy!
Bix e xiꞌ tnukpiꞌn naj Jesús tkꞌab te tzyulte te Pedro,
bix e xiꞌ tkbaꞌnxin:
—Yaaꞌn nimxix ma tzꞌoc ke tcꞌuꞌja wiꞌja.
¿Tiken xbaj tcꞌuꞌja wiꞌja?
—tz̈ixin.
Tej tjaxxin tuj barc tuya Pedro,
nweꞌtl cykꞌiꞌk.
Ejeeꞌj t-xnakꞌatzxin e ten tuj barc,
e cub majekexin t-xeeꞌ tkenxin te nimsalte texin.
Bix e xiꞌ cykbaꞌnxin:
—Tzinen taꞌ Tcwal Diostey.
Tejtzen cyiyꞌxin jlajxe aꞌ,
e ponkexin tuj ttxꞌotxꞌ Genesaret.
Tej tel cyniyꞌ xjal aj Genesaret ka ja Jesús otk pon,
e xiꞌ cysmaꞌn cysanjel kbalte tuj tnom bix cyuj cocꞌ tnom.
Bix e xiꞌ cyiiꞌn xjal ke yaab twitzxin.
Bix oc cycubsaꞌn xjal cywitz texin tuꞌn tcuyanxin tuꞌn toc cymocoꞌn yaab amatle nuk tiꞌ ttxaꞌn t-xbalenxin.
Bix aljxe xjal oc moconte texin,
ul cynaabl.